ДЕЛЕГИРАН РЕГЛАМЕНТ (ЕС) 2015/3 НА КОМИСИЯТА
от 30 септември 2014 година
за допълване на Регламент (ЕО) № 1060/2009 на Европейския парламент и на Съвета по отношение на регулаторните технически стандарти относно изискванията за оповестяване по отношение структурираните финансови инструменти
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1060/2009 на Европейския парламент и на Съвета от 16 септември 2009 г. относно агенциите за кредитен рейтинг (1), и по-специално член 8б, параграф 3, трета алинея от него,
като има предвид, че:
(1)
В съответствие с член 8б от Регламент (ЕО) № 1060/2009 инвеститорите следва да получават достатъчно информация относно качеството и показателите на базовите си активи, с цел да им бъде дадена възможност за информирана оценка на кредитното качество на структурираните финансови инструменти. Това може да намали зависимостта на инвеститорите от кредитните рейтинги и да улесни издаването на непоискани кредитни рейтинги.
(2)
Настоящият регламент следва да се прилага за всички финансови инструменти или други активи, получени в резултат на секюритизираща сделка или схема в съответствие с член 4, параграф 61 от Регламент (ЕС) № 575/2013 на Европейския парламент и на Съвета (2), при условие че емитентът, инициаторът или спонсорът е установен в Съюза и поради тази причина има седалище там. Поради това настоящият регламент следва да обхваща само финансови инструменти или други активи, получени в резултат на сделка или схема, при която кредитният риск, свързан с дадена експозиция или група експозиции, се разделя на траншове и има характеристиките, посочени в този член. Ето защо, в съответствие с този Регламент експозиция, която създава задължение за пряко плащане по сделка или схема, използвани за финансиране или стопанисване на материални активи, не следва да се счита за експозиция към секюритизация, дори ако сделката или схемата включват задължения за плащане с различен приоритет.
(3)
Приложното поле на настоящия регламент следва да не бъде ограничено до емитирането на структурирани финансови инструменти, които представляват ценни книжа, но следва да включва също така и други финансови инструменти и активи, получени в резултат на секюритизираща сделка или схема, като например инструменти на паричния пазар, включително програми за търговски книжа, обезпечени с активи. В допълнение, настоящият регламент следва да се прилага по отношение на структурирани финансови инструменти със и без кредитните рейтинги, присъдени от агенция за кредитен рейтинг, регистрирана в Съюза. Частните и двустранните сделки също следва да бъдат обхванати от настоящия регламент, както и сделките, които не се предлагат публично или са допуснати до търгуване на регулиран пазар.
(4)
Настоящият регламент съдържа стандартизирани образци за оповестяване за някои категории на класовете активи. Без да се засяга приложното поле на настоящия регламент и до разработването на задълженията за докладване от ЕОЦКП и приемането им от Комисията, тези стандартизирани образци за оповестяване и всички задължения за докладване съгласно настоящия регламент следва да се прилагат само по отношение на структурирани финансови инструменти, които са обезпечени от базови активи от списъка на категориите на класовете базови активи, определени в настоящия регламент, и които в допълнение нямат частен или двустранен характер.
(5)
При изпълнението на разпоредбите на настоящия регламент емитентите, инициаторите и спонсорите следва да спазват националното законодателство и законодателството на Съюза, уреждащо защитата на поверителността на източниците на информация или обработката на лични данни, за да се избегнат евентуални нарушения на това законодателство.
(6)
Емитентът, инициаторът и спонсорът могат да определят субект, който да отговаря за докладването на информацията на интернет страница, която трябва да бъде създадена от ЕОЦКП в съответствие с член 8б, параграф 4 от Регламент (ЕО) № 1060/2009 (интернет страницата за СФИ). Възлагането на задължението за докладване на друг субект, например обслужващо лице, също следва да бъде възможно. Това не следва да засяга задължението на емитент, инициатор и спонсор съгласно настоящия регламент.
(7)
Някои технически насоки за докладване относно, наред с другото, предаването и формата на файловете, които ще бъдат представени от емитентите, инициаторите и спонсорите, следва да бъдат предоставени от ЕОЦКП чрез неговия уебсайт. ЕОЦКП следва да оповести тези технически инструкции за отчитане в срок преди датата на прилагане на задълженията за докладване, определени в настоящия регламент, за да се даде достатъчно време на емитентите, инициаторите, спонсорите и други заинтересовани страни да разработят подходящи системи и процедури съобразно техническите инструкции, предоставени от ЕОЦКП.
(8)
Информацията, която се предоставя съгласно настоящия регламент, следва да бъде в стандартен формат, за да може да се извършва автоматична обработка на данни на интернет страницата за СФИ. Тази информация също така следва да се публикува във формат, който е лесно достъпен за всеки ползвател на интернет сайта СФИ. ЕОЦКП следва да гарантира, че компетентните органи имат достъп до интернет сайта за СФИ, така че да изпълняват възложените им задачи по силата на Регламент (ЕО) № 1060/2009.
(9)
Настоящият регламент е изготвен въз основа на проектите на регулаторните технически стандарти, които ЕОЦКП е представил на Комисията, в съответствие с член 10 от Регламент (ЕС) № 1095/2010 на Европейския парламент и на Съвета (3).
(10)
ЕОЦКП проведе открита обществена консултация по проектите на регулаторните технически стандарти, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от сектора на ценните книжа и пазарите, създадена съгласно член 37 от Регламент (ЕС) № 1095/2010.
(11)
Необходим е разумен срок, за да се позволи на емитентите, инициаторите и спонсорите на структурирани финансови инструменти, установени в Съюза, да се адаптират и да предприемат необходимите мерки, за да се съобразят с настоящия регламент и да се позволи на ЕОЦКП да разработи интернет страница за СФИ, на която да става оповестяването на информацията, изисквана съгласно настоящия регламент. Поради това настоящият регламент следва да се прилага от 1 януари 2017 г. ЕОЦКП следва да предостави своевременно необходимите технически насоки за докладване преди датата на прилагане на настоящия регламент. Това е необходимо, за да се даде възможност на установените в Съюза емитенти, инициатори и спонсори на структурирани финансови инструменти да разработят подходящи системи и процедури съгласно техническите инструкции с оглед осигуряване на пълно и точно отчитане, както и за да се вземе предвид по-нататъшното развитие на финансовите пазари в Съюза,
ПРИЕ НАСТОЯЩИЯ РЕГЛАМЕНТ:
Член 1
Приложно поле
Настоящият регламент се прилага по отношение на структурирани финансови инструменти, емитирани след датата на влизане в сила на настоящия регламент, чийто емитент, инициатор или спонсор е установен в Съюза.
Член 2
Докладващ субект
1. Емитент, инициатор или спонсор на структуриран финансов инструмент може да определи един или повече докладващи субекти, които публикуват информацията, изисквана по силата на членове 3 и 4 и член 5, параграф 3 от настоящия регламент, на интернет страницата по член 8б, параграф 4 от Регламент (ЕО) № 1060/2009 („интернет страницата за СФИ“). Тези субекти публикуват изискваната информация на интернет страницата за СФИ в съответствие с членове от 4 до 7 от настоящия регламент.
2. Емитентът, инициаторът или спонсорът на структуриран финансов инструмент, който е определил субекта или субектите по параграф 1, уведомява ЕОЦКП без неоправдано забавяне за всеки определен субект в съответствие с този параграф. Това определяне не засяга отговорността на емитента, инициатора или спонсора за спазване на член 8б от Регламент (ЕО) № 1060/2009.
Член 3
Докладвана информация
Когато даден структуриран финансов инструмент е обезпечен от някой от базовите активи, посочени в член 4, докладващият субект предоставя следната информация на интернет страницата за СФИ:
а)
информация за равнището на кредитиране посредством стандартизираните образци за оповестяване, включени в приложения I до VII;
б)
когато е приложимо за структуриран финансов инструмент - следните документи, включително подробно описание на плащанията на каскаден принцип по структурирания финансов инструмент:
i)
крайната оферта или проспект, заедно с документите по приключването на сделката, включително всякакви публични документи, посочени в проспекта, или които уреждат функционирането на сделката, с изключение на правни становища;
ii)
споразумението за продажба на активи, прехвърлянето, новацията или трансферното споразумение и съответната декларация за доверително управление;
iii)
споразумения за обслужване, допълнително обслужване, административно обслужване и споразумения за управление на паричните средства;
iv)
фидуциарен акт, договор за обезпечение, споразумение за представителство, споразумение за банкова сметка, гарантиран инвестиционен договор, интегрирани условия или глобален фидуциарен договор или рамково споразумение за определенията;
v)
всички съответни споразумения между кредиторите, документация за суапове, споразумения за подчинен заем, споразумения за заем за започване на дейност и споразумения за механизъм за ликвидност;
vi)
всякаква друга основна документация, която от значение за разбирането на сделката;
в)
когато проспектът не е съставен в съответствие с Директива 2003/71/ЕО на Европейския парламент и на Съвета (4) - обобщение на сделката или кратък преглед на основните характеристики на структурирания финансов инструмент, включително:
i)
структура на сделката;
ii)
характеристики на активите, парични потоци, кредитно подобрение, характеристики на подкрепата на ликвидността;
iii)
правата на глас на държателя на ценната книга, връзката между държателя на ценната книга и други заложни кредитори в сделката;
iv)
списък на всички предпоставки и събития, посочени в документите, предоставени за интернет страницата за СФИ в съответствие с буква б), които могат да окажат съществено въздействие върху ефективността на структурираните финансови инструменти;
v)
структурни диаграми, съдържащи преглед на сделката, паричните потоци и структурата на собственост;
г)
инвеститорски доклади, съдържащи информацията, посочена в приложение VIII.
Член 4
Базови активи
Изискванията за предоставяне на информация, предвидени в член 3, се прилагат за структурирани финансови инструменти, обезпечени от следните базови активи:
а)
жилищни ипотеки: този клас структурирани финансови инструменти включва структурирани финансови инструменти, обезпечени от нискорискови и високорискови ипотеки и заеми, обезпечени с втора по ред ипотека. За този клас на структурирани финансови инструменти информацията, която се съдържа в образеца в приложение I, се предоставя на интернет сайта за СФИ;
б)
ипотеки върху търговски недвижими имоти: този клас структурирани финансови инструменти включва структурирани финансови инструменти, обезпечени с ипотека върху търговски обекти или административни помещения, заеми за болници, домове за специални грижи, складове, заеми за хотели, институции за допълнително медицинско обслужване, индустриални заеми, многофамилни жилищни имоти. За този клас структурирани финансови инструменти информацията, която се съдържа в образеца в приложение II, се предоставя на интернет сайта за СФИ;
в)
заеми за малки и средни предприятия: за този клас структурирани финансови инструменти информацията, която се съдържа в образеца в приложение III, се предоставя на интернет сайта за СФИ;
г)
заеми за пътни превозни средства: за този клас структурирани финансови инструменти информацията, която се съдържа в образеца в приложение IV, се предоставя на интернет сайта за СФИ;
д)
потребителски заеми: за този клас структурирани финансови инструменти информацията, която се съдържа в образеца в приложение V, се предоставя на интернет сайта за СФИ;
е)
заеми по кредитни карти: за този клас структурирани финансови инструменти информацията, която се съдържа в образеца в приложение VI, се предоставя на интернет сайта за СФИ;
ж)
договори за заем за физически лица и/или предприятия: за този клас структурирани финансови инструменти информацията, която се съдържа в образеца в приложение VII, се предоставя на интернет сайта за СФИ;
Член 5
Честота на докладването
1. Информацията, посочена в член 3, букви а) и г), се предоставя на тримесечна база, не по-късно от един месец след падежа на лихвено плащане по съответния структуриран финансов инструмент.
2. Информацията, посочена в член 3, букви б) и в), се предоставя незабавно след емитирането на структуриран финансов инструмент.
3. В допълнение към изискванията, посочени в параграфи 1 и 2:
а)
когато изискванията, посочени в член 17 от Регламент (ЕС) № 596/2014 на Европейския парламент и на Съвета (5), относно злоупотребата с вътрешна информация и манипулирането на пазара (пазарна злоупотреба) се прилагат също така и по отношение на структуриран финансов инструмент, всяко оповестяване на информация съгласно този член съответно също се публикува без забавяне на сайта за СФИ от докладващия субект;
б)
когато буква а) не се прилага, докладващият субект следва да оповести незабавно на уебсайта за СФИ всяка значителна промяна или събитие във всеки един от следните случаи:
i)
неизпълнение на задълженията, установени в документите, предоставени в съответствие с член 3, буква б);
ii)
структурни характеристики, които могат значително да повлияят на показателите на структуриран финансов инструмент;
iii)
рисковите характеристики на структурирания финансов инструмент и на базовите активи.
Член 6
Процедури за докладване
1. Докладващият субект предава файловете с данните съобразно системата за докладване на уебсайта за СФИ и техническите инструкции, предоставени на уебсайта на ЕОЦКП.
2. ЕОЦКП публикува тези технически инструкции на своя уебсайт най-късно на 1 юли 2016 г.
3. Докладващите субекти съхраняват изпратените до ЕОЦКП и получени от нея файлове в електронен формат за срок от най-малко пет години. При поискване тези данни се предоставят от докладващия субект или емитента, инициатора или спонсора на секторните компетентни органи, така както са определени в член 3, параграф 1, буква с) от Регламент (ЕО) № 1060/2009.
4. Когато докладващият субект или емитентът, инициаторът или спонсорът открие фактически грешки в данните, които са били предоставени за уебсайта за СФИ, той коригира съответните данни без излишно забавяне.
Член 7
Докладване между датата на влизане в сила и датата на прилагане
1. По отношение на структурираните финансови инструменти, издадени в периода между датата на влизане в сила и началната дата на прилагане на настоящия регламент, емитентът, инициаторът или спонсорът спазват изискванията за докладване, определени в настоящия регламент, само по отношение на структурираните финансови инструменти, които са в процес на изпълнение към датата на прилагане на настоящия регламент.
2. От емитента, инициатора или спонсора не се изисква да водят архив на информацията, изисквана по силата на настоящия регламент, между датата на влизане в сила и началната дата на прилагане на настоящия регламент.
Член 8
Влизане в сила
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Той се прилага от 1 януари 2017 г.
Член 6, параграф 2 обаче се прилага от датата на влизане в сила на настоящия регламент.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 30 септември 2014 година.